เป็นห้องอาหารจีนภายในโรงแรมดุสิต เชียงราย ห้องอาหารเป็นห้องแอร์ที่มีกระจกใสมองเห็นวิวแม่น้ำกก สามารถรองรับลูกค้าได้เยอะ การตกแต่งสไตล์จีนๆ ได้บรรยากาศเหมือนนั่งกินติ่มซำที่ฮ่องกง(ความรู้สึกส่วนตัว อิอิ)

ตอนที่ไป ไม่มีโปรบุพเฟ่ต์ติ่มซำค่ะ ถ้าช่วงไหนมีโปรบุพเฟ่ต์นี่บอกเลยว่าคุ้มมากๆ อย่างที่เพิ่งหมดไปเมื่อเดือนกรกฏา ก็โปร699฿ บุพเฟ่ต์ติ่มซำ แอบเสียดายที่เรามาช้าไป คราวนี้เลยเลือกทานแบบ a la carte แทน

วันที่ไป ไปกัน4คน ทางร้านจัดให้นั่งโต๊ะกลม นั่งสบายๆแบบไม่แออัดเลย ส่วนเมนูที่สั่ง จะเลือกสั่งเองตามเมนูก็ได้ แต่เราเลือกที่จะให้ทางห้องอาหารเลือกติ่มซำมาให้เราเป็นชุด คือ มาหลายๆอย่าง ถ้าอันไหนที่เราไม่ต้องการ สามารถไม่รับได้ตอนที่พนักงานนำมาเสิร์ฟ คล้ายๆกับเสิร์ฟมาให้เห็นหน้าตาก่อน ไม่ต้องดูจากภาพในเมนูเลย เราว่าดีนะ ที่จะได้ไม่ต้องรู้สึกผิดหวังถ้าสั่งแล้วไม่เป็นเหมือนภาพ ถ้าอันไหนที่ทานแล้วชอบสั่งเพิ่มได้ตามที่เราต้องการ ราคาก็ตามเมนูของแต่ละเข่ง

เมนูติ่มซำเลยเป็นหน้าที่ของทางห้องอาหารนำมาให้เราเลือก ซึ่งมีหลายอย่างมากกกกกก 

นอกจากติ่มซำแล้ว ยังมีอาหารจีนอื่นๆให้เลือกทานด้วย วันนั้นที่ไป สั่งติ่มซำไปแล้ว แต่คุณแม่อยากทานราดหน้า เลยสั่งเพิ่มเป็นราดหน้าปลาเต้าซี่ ไซส์ใหญ่ จำราคาไม่ได้ว่า2xxหรือ4xxบาท พอมาเสิร์ฟนี่ตกใจขนาดมาก จานใหญ่มากกกกคือน่าจะทานได้5-6คนเลย 

น้ำราดหน้าหอมอร่อยมากกก มีกลิ่นเต้าซี่และกลิ่นหอมไหม้กระทะอ่อนๆ รสชาติกลมกลม เค็มมันลงตัว ตัวเส้นไม่ใช่เส้นใหญ่ผัดซอสดำนะะ แต่เป็นเส้นใหญ่ที่ทอดมาพอกรอบ และยังมีความนุ่มอยู่ เนื้อปลาชิ้นใหญ่ ตอนที่เสิร์ฟ พนักงานจะแย่งใส่ถ้วยเล็กตามจำนวนคน และวางที่เหลือในจานใหญ่ให้บนโต๊ะ 

อีกเมนูที่สั่งคือ หมูผัดเปรี้ยวหวาน จานนี้ก็จำราคาไม่ได้ สั่งเป็นจานเล็ก ราคาประมาณ1xx-2xxบาท จานนี้เป็นเมนูที่เราชอบ หมูผัดเปรี้ยวหวานที่นี่ ส่วนของเนื้อหมูจะนำไปทอดให้กรอบ แล้วค่อยน้ำไปผัดรวมกับผักต่างๆในซอสเปรี้ยวหวาน ซึ่งผัดแล้วเนื้อหมูยังคงความกรอบที่ด้านนอกไว้ รสชาติของซอสเปรี้ยวหวานเข้ากัน รสเปรี้ยวๆนิด หวานตามและเค็มกำลังดี จะทานกับข้าว หรือทานเล่นก็อร่อยๆเพลินๆ (เราทานเล่นๆเลย555)

ข้าวผัดปู จานเล็ก1จาน สำหรับ1คน อร่อยดีเลย เนื้อปูใส่มาให้เห็รในตัวข้าว เมล็ดข้าวร่วนสวย รสชาติข้าวผัดกลมกล่อม หอมกลิ่นเนื้อปู และเวลาที่เคี้ยวรู้สึกได้ถึงเนื้อปูทุกคำ ราคาน่าจะ1xxบาท

มาถึงติ่มซำ มาเสิร์ฟที่โต๊ะหลายสิบเข่ง พนักงานจะวางลงบนโต๊ะพร้อมแนะนำว่าแต่ละเข่งคืออะไรบ้าง
ถ้าเข่งไหนไม่ต้องการก็สามารถบอกพนักงานได้เลยว่าไม่รับ พนักงานก็จะนำออก และไม่ถูกคิดราคา สำหรับรสชาติของติ่มซำ บอกเลยว่าเด็ด อร่อย คุ้มค่าและคุ้มราคาที่จ่ายไปสุดๆ ขอยกตัวอย่างบางเมนู เช่น ฮะเก๋า ไส้ข้างในกัดเข้าไปนี่สัมผัสได้ถึงความเป็นกุ้ง กุ้งเป็นตัวๆ สดๆ กรอบๆหอมๆเคี้ยวแล้วได้รสชาติสุดๆ 
หรืออย่าง ติ่มซำขาห่าน ตัวขาห่านเปื่อยมากๆ ดดูดๆนี่เนื้อร่อนออกจากกระดูกง่ายดายเลย

หรืออย่างเมนูพื้นๆ แบบซาลาเปาไส้หมูแดง ก็อร่อย รสชาติไส้หมูแดงเข้มข้น เนื้อหมูแดงอัดแน่น 
ขนมจีบปู ขนมจีบกุ้ง ขนมจีบหมู ไส้ขนมจีบอัดปน่นด้วยคุณภาพและรสชาติที่อร่อยสุดๆ
ซี่โครงหมูเต้าซี่ รสชาติเผ็ดเข้มข้น กระดูกหมูเปื่อยๆ เนื้อหลุดจากกระดูกง่าย เป็นอีกเมนูที่ทานได้ไม่ลำบาก ก๋วยเตี๋ยวหลอดนึ่งทาร้อนๆ ไส้แน่นๆ น้ำราดอร่อยกลมกล่อม เป็นต้น

ยังมีอีกหลายอย่างที่ชิมแล้วไม่ได้ยกตัวอย่าง เพราะสั่งไปเยอะมากกกกก 
ไปกัน4คน จัดไปเกือบ30เข่งได้ 5555

ส่วนเครื่องดื่ม มีให้เลือกทั่วไปเลยค่ะ และมีชาหรือเก๊กฮวยที่เป็นรีฟิลด้วย เราก็จัดแบบรีฟิลค่ะเพื่อความคุ้มค่า 5555

  ค่าเสียหายขอประมาณนะคะเพราะจำราคาเป๊ะๆไม่ได้ แต่มีสั่งราดหน้าเนื้อกลับบ้านอีก2กล่อง จ่ายไป3,xxxบาท ราคาที่จ่ายไปนี้ ขอบอกก่อนนะคะว่า กินไม่ยั้ง ประหนึ่งกำลังเล่นรายการบุพเฟ่ต์เลยค่ะ 5555 คือติ่มซำนี่เสิร์ฟไรมา เอาหมด และมีสั่งบางเมนูเบิ้ลด้วย 

สำหรับค่าเสียหายที่จ่ายไป เรียกว่าคุ้มราคา คุณภาพ และความอร่อยมากๆค่ะ ได้ทั้งอิ่มท้อง หลากหลาย และมีติดมือกลับบ้านด้วยค่ะ